3 หญิงเหล็ก มาลีนนท์ ยึดคืนช่อง 3 ประวิทย์ ชี้ธุรกิจทีวีระส่ำอีก 1 ปี
3 ดอกไม้เหล็ก มาลีนนท์ ยึดช่อง 3 คืน หลังมืออาชีพ อริยะ ถอดใจทิ้งเก้าอี้ ทั้งที่นั่งบริหารมาแค่ 1 ปี เป็นการลาออกตามหลัง ประชุม มาลีนนท์ ไปติดๆ ด้าน ประวิทย์ ยอมรับมองอนาคตช่อง 3 ไม่ออก ย้ำคนทำทีวีต้องมีศรัทธา ถ้าไม่มีจะยิ่งไปกันใหญ่ เชื่อธุรกิจทีวีซบเซายาวไปอีก 1 ปีเต็ม โดยมีโควิด-19 เป็นตัวเร่งผู้สื่อข่าวรายงานว่า เมื่อวันที่ 20 เม.ย. บริษัท บีอีซี เวิลด์ จำกัด (มหาชน) เจ้าของสถานีโทรทัศน์ไทยทีวีสีช่อง 3 ได้แจ้งว่า นายอริยะ พนมยงค์ กรรมการผู้อำนวยการ (President) และกรรมการบริษัท ได้ขอลาออกจากตำแหน่งเนื่องด้วยเหตุผลส่วนตัว มีผลตั้งแต่วันที่ 20 มิ.ย.เป็นต้นไปนายสมชัย บุญนำศิริ ประธานกรรมการ บริษัท บีอีซี เวิลด์ จำกัด (มหาชน) กล่าวว่า ช่อง 3 ยังมุ่งมั่นที่จะเป็นผู้นำและเติบโตในตลาดที่การแข่งขัน ไม่เฉพาะคู่แข่งที่เป็นธุรกิจเดียวกัน แต่รวมถึงการแข่งขันกับการเปลี่ยนแปลงทางเทคโนโลยี ที่ส่งผลให้พฤติกรรมของผู้ชมเปลี่ยนไป โดยมั่นใจว่าบีอีซี เวิลด์จะยังเข้มแข็งและคงความสามารถในการแข่งขันอยู่ โดยมุ่งเน้นการผลิตคอนเทนต์คุณภาพดี ในหลายแพลตฟอร์ม เพื่อผู้ชมต่อไปเรื่องของการบริหารงานต่อจากนี้ กรรมการบริหารจะเป็นผู้ดูแลงานด้านต่างๆ เพื่อให้ธุรกิจดำเนินต่อไปได้ และเพื่อการทำงานที่คล่องตัว จึงให้ 3 พี่น้อง ได้แก่ น.ส.รัตนา มาลีนนท์ ดูแลกลุ่มงานสนับสนุนทั้งหมด น.ส.อัมพร มาลีนนท์ ดูแลกลุ่มงานผลิต งานข่าว งานรายการ และการออกอากาศ ส่วนกลุ่มงานขาย การตลาด และธุรกิจดิจิทัล ดูแลโดยนางรัชนี นิพัทธกุศล (สกุลเดิมมาลีนนท์)ขณะที่นายอริยะ กล่าวว่า ช่วงที่ผ่านมา แม้เป็นช่วงที่อุตสาหกรรมสื่อเจอวิกฤติดิสรัปชัน แต่บีอีซี เวิลด์ ยังคงมีความแข็งแรงด้านคอนเทนต์อยู่ และยังมุ่งมั่นเดินหน้าเพื่อคงความเป็นผู้นำทางด้านทีวี เจาะตลาดดิจิทัลและต่างประเทศ ขอขอบคุณกรรมการ ผู้บริหาร และพนักงานที่ให้การสนับสนุนตลอดมาทั้งนี้ นายอริยะเข้ามาดำรงตำแหน่งในช่อง 3 ตั้งแต่วันที่ 2 พ.ค.2562 ด้วยโปรไฟล์สุดหรู เคยดำรงตำแหน่งเบอร์ 1 ของกูเกิลประเทศ ไทย และไลน์ ประเทศไทยตามลำดับ ในช่วงเกือบ 1 ปีที่ผ่านมา นายอริยะได้รับทีมงานของตัวเองเข้ามาทำงานในช่อง 3 มากกว่า 100 คน และเข้ามารัดเข็มขัด ปรับโครงสร้างช่อง 3 ใหม่ ทำให้พนักงานเดิมลาออกไปไม่ต่ำกว่า 200 คน การลาออกของนายอริยะเกิดขึ้นไล่หลังการลาออกของนายประชุม มาลีนนท์ อดีตรองประธานกรรมการ และประธานกรรมการบริหารช่อง 3 เมื่อวันที่ 26 มี.ค. โดยนายประชุมเป็นผู้ดึงนายอริยะเข้ามารับตำแหน่งดังกล่าวนายประวิทย์ มาลีนนท์ อดีตกรรมการผู้จัดการและอดีตผู้ถือหุ้นใหญ่ของช่อง 3 กล่าวว่า ธุรกิจทีวีจะประสบความยากลำบากไปอีกอย่างน้อย 1 ปี เพราะการแพร่ระบาดของไวรัสโควิด-19 เป็นตัวเร่ง แต่ละช่องได้รับผลกระทบหมด โดยช่องใหญ่ย่อมได้รับผลกระทบมากกว่า เพราะส่วนแบ่งตลาดสูงกว่าสำหรับการลาออกของนายอริยะ ไม่สามารถแสดงความเห็นได้ เนื่องจากช่วงหลังค่อยๆถอยออกมาจากช่อง 3 ด้วยการทยอยขายหุ้นที่ถืออยู่ราว 5% ออกไปจนหมดในปี 2561 ทำให้ตนและครอบครัวไม่ได้ถือหุ้นอีกต่อไป แต่บุตรทั้ง 4 ยังคงเป็นพนักงานช่อง 3 ขณะที่ตนยังรับเป็นผู้จัดรายการป้อนช่อง 3 อยู่ ได้แก่ รายการรีวิวบันเทิง เกมแจกรถ และเกมเลขระทึกโลกในฐานะผู้จัด ต้องยอมรับว่าธุรกิจทีวี อยู่ในสถานการณ์ที่ยากลำบาก โดยเฉพาะในช่วงโควิด -19 ซึ่งธุรกิจทำมาหากินแทบไม่ได้ ทำให้ต้องชะลองบโฆษณา จนผู้ผลิตบางรายต้องตัดสินใจยุติผลิตรายการ แล้วหันมาใช้คอนเทนต์เก่าตัดต่อออกอากาศใหม่ เพื่อประหยัดต้นทุนเมื่อถูกขอให้มองอนาคตของช่อง 3 หลังจากนี้ นายประวิทย์ ตอบว่า มองไม่ออก เพราะทุกอย่างเปลี่ยนไป คนจะทำทีวีได้ต้องมีศรัทธา ถ้าไม่มีศรัทธาในธุรกิจแล้ว จะยิ่งไปกันใหญ่ ต้องยอมรับว่า ขณะนี้แพลตฟอร์มรับชมทีวีมีมากมาย การเป็นเจ้าของแพลตฟอร์มเป็นเรื่องน่าเหนื่อย ผู้บริหารต้องทำให้เป็น.
3 ดอกไม้เหล็ก มาลีนนท์ ยึดช่อง 3 คืน หลังมืออาชีพ อริยะ ถอดใจทิ้งเก้าอี้ ทั้งที่นั่งบริหารมาแค่ 1 ปี เป็นการลาออกตามหลัง ประชุม มาลีนนท์ ไปติดๆ
ช่อง 3,บีอีซี เวิลด์ จำกัด,อริยะ พนมยงค์,สถานีโทรทัศน์ไทยทีวีสีช่อง 3,มาลีนนท์,อริยะ พนมยงค์ ลาออก,ข่าววันนี้